Pristojbina za gozdne ceste

Predlagam spremembo zakonodaje, ki ureja pristojbino za gozdne ceste. Vsak lastnik gozdnega zemljišča sedaj namreč plačuje državi nek prispevek, ki se nato preko lokalne skupnosti ( občine) namensko uporabi za vzdrževanje obstoječih in gradnjo novih gozdnih cest . Do tu vse lepo in prav. Težava se pojavi, ker zbrana sredstva dobi nato občina ( mislim da na podlagi razpisa) le za kategorizirane gozdne ceste. Če pa kategoriziranih gozdnih cest občina nima, ji pač zbrana sredstva iz tega naslova ne pripadajo, čeprav so vsi lastniki gozdov v občini prispevali sredstva v ta namen. Gozdne ceste kakršnih koli so že kategorij uporabljajo seveda tudi sprehajalci, gobarji, kolesarji, ne le lastniki gozdov, čeprav morajo le ti prispevati tudi finančna sredstva.

Zato predlagam, da se zbrana sredstva dodelijo občini ne glede na to ali kategorizirane gozdne ceste ima ali ne . Merilo bi bilo le lega v katastrski občini in vsa sredstva ki bi se zbrala v dotični lokalni skupnosti bi tam tudi ostala. Navedeno utemeljujem s tem, da če je gozd je potrebna tudi cesta, pa kakršne koli kategorizacije že je. Po sedanji ureditvi občina, ki gozdne cesto že ima dobi za to še sredstva, tista, ki pa jim nima, morda jih tudi nima z čim zgraditi, pa ji nič ne pripada.

Pristojbino po novem ( mojem predlogu ), bi lahko primerjali kar z glavarino pri dohodnini. Občini pripada toliko po glavi pa tudi če prispeva več ali manj.

Če bo predlog zbral dovolj glasov prosim, da se odgovor vladnega organa zopet ne bere kot razlaga sedanje zakonodaje, kot je pri odgovorih že običaj. Podal sem predlog, da bi se razmislilo o spremembi , bolj pravični delitvi namensko zbranih sredstev, ki jih lastniki gozdov po zakonu moramo plačevati, saj tako nekateri plačujemo za storitev ( gradnja in vzdrževanje cest ), ki nato dejansko v svoji lokalni skupnosti ni opravljena.